Papersnake/gushiwen huggingface dataset:
奉送白翁老堂翁老先生荣归
顾国缙（明代）

当途谁肯赋遗荣，公独翻然去旧京。冰合长干旌旆远，风暄夹谷薜萝生。

谢家双玉千云秀，于史门高结驷行。黄发庙廊求正急，鹤书早晚下延英。
出郊
刘子翚（宋代）

路转囊山北，扶舆忆旧过。
乾坤征战久，游宦别离多。
瘴树余红叶，春江又绿波。
平生豪横气，未老半消磨。
寄张廷瑞索牡丹花二首 其一
徐搢珊（清代）

芙蓉城外野人家，惭愧无花答岁华。自笑不能除故癖，年年惯索一春花。
连雨有感
许琮（宋代）

草长城南地，愁人看自深。
白云偏向泪，青鬓独惊心。
久病畏阴湿，家中厌苦吟。
今宵酒不尽，应有杜鹃声。
小楼连苑（梅）
杨樵云（宋代）

一枝斜堕墙腰，向人颤袅如相媚。是谁翦取，断云零玉，轻轻妆缀。不是幽人，如何能到，水边沙际。又匆匆过了，春风半面，尽长把、重门闭。

只管相思成梦，道无情、又关乡意。苍苔半亩，如今已是，鹿胎田地。甚欲追陪，却嫌花下，翠环解语。待何时月转，幽房醉了，不教归去。
上范秘监
刘过（宋代）

郡大当涂古，分符得少蓬。
威如乌府在，令与绣衣同。
铃阁紬书外，花村卖剑中。
少需抚摩意，来作玉堂翁。
和章致平西兴见寄二首 其二
韦骧（宋代）

天为元宵卷暮云，团团放出月精神。随时行乐与民共，若处观精彻席频。

玉斝坐邀同醉客，琼枝怀想未归人。更抽鄙句招回棹，早复官居壮德邻。
皆春
叶茵（宋代）

一气融万象，大哉造化仁。
自耕还自凿，熙熙康衢民。
过飞来峡
刘彬华（清代）

二禺七十有二峰，峰峰乱削青芙蓉。飞崖壁立互撑拄，屹若双阙排珠宫。

浈江北来势一束，水随山罅弯环通。伟哉造物信瑰异，日南妙境开鸿濛。

我从珠海浮征篷，入峡喜见波浺瀜。天光云影荡朝旭，一涤廿载尘壒胸。

须臾森悚竖毛发，众山䆗窱号谷风。深林障日蹲虎豹，怒湍激石掀鱼龙。

江神怪我行匆匆，指点兰若寻仙踪。当年飞来岂偶尔，定有风雨云雷从。

如何神工失守护，顿令一角遗云封。由来海峤事多幻，浮山逃石毋乃同。

香台缥缈烟峦中，联娟修黛环帘栊。轩辕帝子渺然去，不闻坑竹空闻钟。

幽栖吾欲架深广，却愧踪迹犹萍蓬。诗成一笑且携棹，名山挂席焉能穷。
酬柯尧叟尧锡兄弟
佘翔（明代）

鸱夷踪迹逐飞凫，散发扁舟泛五湖。自叹风尘交渐薄，谁怜金石调仍孤。

防身长倚青萍剑，照乘争探赤水珠。伯仲才名高北斗，云间二陆一时无。
渡江
华沅（元代）

夕阳鸣橹下邗沟，叶叶风帆江上秋。八月鲤鱼风信早，荻花吹白钓人头。
敦煌廿咏 其十二 安城祅咏
敦煌人作品（唐代）

版筑安城日，神祠与此兴。一州祈景祚，万类仰休徵。

蘋藻采无乏，精灵若有凭。更看云祭处，朝夕酒如渑。
病后夏初杂书近况十首
方回（元代）

六年三潦困余黎，谁识他年旧浙西。
靡有孑遗何可忽，不知归浙果安之。
属方理屋又闻漏，垂欲出门仍畏泥。
家在穷山乱门外，自惭无策救儿饥。
方方壶松岩萧寺图
邓文原（元代）

雨过鹧鸪啼歇，日斜猿兕声高。湖上长烟漠漠，山中古寺迢迢。

人立东皋清眺，帆归西浦寒潮。
满庭芳（立春生日）
沈瀛（宋代）

画戟霜匀，谯门风动，满城和气氤氲。一年好事，今早属东君。歌管欢迎五马，金章烂、华毂朱轮。班春了，归来燕寝，香重烛花轻。

盈盈。春酒暖，金＿彩胜，霞袂云旌。算重重佳庆，都聚今辰。且听雪儿歌罢，称寿处、兰玉诜诜。新春暖，貂蝉象服，同日感皇恩。
羊公祠留别宪之元之二都护二首 其二
边贡（明代）

巨舰鳞鳞牵渡头，牙旗闪闪耀江流。深怜鄂渚将军号，已入襄阳稚子讴。

刘晏不穷关内饷，子房能运幄中筹。同功异代何终极，岘首嵯峨汉水悠。
咏雪
骆宾王（唐代）

龙云玉叶上，鹤雪瑞花新。影乱铜乌吹，光销玉马津。

含辉明素篆，隐迹表祥轮。幽兰不可俪，徒自绕阳春。
过弥牟有携鱼过者买而放之因志以诗
李流谦（宋代）

行役道荒戍，马行何徐徐。
市人捉筠篮，偃然数尾鱼。
始疑失清捉，残息惫不苏。
俄掉尾与鬐，示之尚可图。
杀工时宿所持，坚盟敢渝初。
尔命如丘山，我金若锱铢。
敢靳百钱惠，坐视甘醢葅。
空篮俱置之，涟漪纵缧俘。
旋收褫骇魄，亟反清冷居。
仆夫亦欣然，毋疑校人诬。
为龙未可知，风雷跃云衢。
田文出函关，子卿反荒区。
骨肉一笑粲，乐哉定何如。
人心如面然，贤鄙异所趋。
放者尚反顾，捕者已纵罦。
为德懲不竟，护以西竺书。
世事岂易料，聊欲明区区。
人羊互吞啄，佛语深切肤。
闻声戒肉食，孟轲远庖厨。
孔释喜交戈，好生理则符。
浪言物与人，贵贱越与胡。
人贵当食物，物因供人须。
此语实魔语，地狱正为渠。
炯炯一灵光，彼此亡欠余。
一念偶负堕，流转乃尔殊。
目前怙强雄，屠脔弃束刍。
此身宁石人，竟免为物欤。
悬想刀几毒，响庆疾鼓桴。
天骥警鞭影，蹇驽烦箠驱可致力，
诗宜勒盘盂。
秤锤峡
阳枋（宋代）

秤锤盘巨石，藏重亦藏轻，
待出持衡手，一匡天下平。
送林明府
吴潜（宋代）

拟续宣城志，难忘令尹贤。
庭空无狱讼，斋静有诗篇。
心似秋云远，政如霜月悬。
活人最多处，饥岁作丰年。
寄西平
耶律铸（宋代）

鼠偷狗窃敢炰炰，争信貔貅已缔交。将叠连珠调鹊角，拟追逐日试蒲梢。

序移玉律阴风急，气应金商太白高。惜别折冲尊俎地，莫容南牧越临洮。
苏学十题 其三 百干黄杨
朱长文（宋代）

宝干多材美，孤根一气同。春馀花淡薄，雪里叶青葱。

蕃衍非人力，坚刚禀化工。寸枝裁玉轸，可助舜南风。
渔翁
陆游（宋代）

江头渔家结茆庐，青山当门画不如。
江烟淡淡雨疏疏，老翁破不行捕鱼。
恨渠生来不读书，江山如此一句无。
我亦衰迟惭笔力，共对江山三叹息。
酬束丈贶诗兼叙所怀
王令（宋代）

白日立中路，犬去不形相。夜以盗自来，何敢怨犬伤。

主人忽加盗，谢恕犬无良。盗子愧伏前，有言愿加详。

见赐固已多，恕犬诚未臧。
和天休龙图经句署怀旧忆道卿舍人并见寄
宋祁（宋代）

讽书小史非新至，比舍名郎半昔游。
君算青云多少地，三年来作北平侯。
初冬从父老饮村酒有作
陆游（宋代）

父老招呼共一觞，岁犹中熟有余粮。
荞花漫漫浑如雪，荳荚离离未著霜。
山路猎归收兔网，水滨农隙架鱼梁。
醉看四海何曾窄，且复相扶醉夕阳。
咏松
陆惠心（清代）

瘦石寒梅共结邻，亭亭不改四时春。
须知傲雪凌霜志，不是繁华队里身。
一萼红（和玉霄感旧）
尹济翁（宋代）

玉搔头。是何人敲折，应为节秦讴。棐几朱弦，剪灯雪藕，几回数尽更筹。草草又、一番春梦，梦觉了、风雨楚江秋。却恨闲身，不如鸿雁，飞过妆楼。

又是山枯水瘦，叹回肠难贮，万斛新愁。懒复能歌，那堪对酒，物华冉冉都休。江上柳、千丝万缕、恼乱人、更忍凝眸。犹怕月来弄影，莫上帘钩。
送勒大元侠归豫章
蒋玉棱（清代）

秋气晚萧骚，霜晴征雁高。西风吹落叶，相送到江皋。

别恨牵柔橹，新寒敌缊袍。平生感风义，明发首重搔。
题张埧夫腴庄图三首
杨万里（宋代）

花光泉响不相参，城市山林难两兼。
不分腴庄最无赖，一时奄有忒伤廉。
和蛾眉亭
赵希逢（宋代）

两山相挟作眉弯，不似横云照眼寒。
料想当年余半额，至今留得与人看。
近故太师左丞相魏国文忠京公挽歌辞三首
杨万里（宋代）

柏府公峨豸，荆溪我把麾。
闻风无半面，折简两相知。
偕掾胶投漆，分襟云与泥。
楼成扁山浦，洒泪欠题诗。
寄和竹所叔摄慈溪税官二首
何梦桂（宋代）

半夜愚翁挟北山，时衔休系旧时官。
风云失手剑光冷，霜雪满时衣带宽。
归去荒园三径菊，相期晏岁九皋兰。
年年江上风涛恶，不上严陵七里滩。
舟中热甚从鄂守李寿翁乞冰雪樱桃
张孝祥（宋代）

熟颗樱桃和露摘，新冰削玉辟风开。南楼纵作一水隔，不遣小舟冲浪来。
感旧诗
苏轼（宋代）

床头枕驰道，双阙夜未央。
车毂鸣枕中，客梦安得长。
新秋入梧叶，风雨惊洞房。
独行残月影，怅焉感初凉。
筮仕记怀远，谪居念黄冈。
一住三十年，此怀未始忘。
扣门呼阿同，安寝已太康。
青山映华发，归计三月粮。
我欲自汝阴，径上潼江章。
想见冰盘中，石蜜与柿霜。
怜子遇明主，忧患已再尝。
报国何时毕，我心久已降。
过武夷访闵寿卿蘧庐一宿而别兼柬浑然道人江仲鱼秀才
徐熥（明代）

蘧庐高结傍岩峦，翠壁千重路几湾。霞色全飞丹灶火，溪声长绕白云关。

风尘已作经年别，烟水聊分一夜閒。唱罢金鸡天欲晓，渔郎踪迹又人间。
徐福采药图
郑思肖（宋代）

仙药长生不易求，仙山可在海东头。祖龙灭尽诸侯后，徐福却来赢一筹。
桂枝香
徐宝之（宋代）

人间秋至。对暮雨满城，沈思如水。桐叶惊风，似语怨蛩齐起。南水月冷曾多恨，怕而今、夜深横吹。那堪更听，萧萧槭槭，透窗摇睡。

问楚梦、间云何地。但手约轻绡，省人深意。红树池塘，谁见宿妆凝睇。旧时裘马行歌事，合都归、汀苹烟芷。思王渐老，休为明珰，沈吟洛涘。
常阴沙寓中即事三首 其二
童玮（清代）

潆洄水路界西东，略彴桥横一径通。霁后新添三尺浪，閒撑小艇戏儿童。
分冬
张耒（宋代）

莫惊人事浮云变，且作吾侪饱饭行。
白首分冬聊自劝，江城今夜一阳生。
渔歌子·楚山青
李珣（五代）

楚山青，湘水绿，春风澹荡看不足。草芊芊，花簇簇，渔艇棹歌相续。
信浮沉，无管束，钓回乘月归湾曲。酒盈尊，云满屋，不见人间荣辱。
冰壶二首
钱时（宋代）

说著冰壶事已非，此时消息我知微。
游云断处千山出，夕照明边一鸟归。
自遣三首
释智圆（宋代）

不惑年犹欠四年，道情高趣恥前贤。
清风明月知多少，谩学庐山种白莲。
游襄阳山寺
张籍（唐代）

秋色江边路，烟霞若有期。寺贫无利施，僧老足慈悲。

薜荔侵禅窟，虾蟆占浴池。闲游殊未遍，即是下山时。
续梅花百咏 其八十四 杖头梅
陶德勋（清代）

折得琼花系短筇，杖来随我度春风。缓行稳步游何处，香送长亭驿路中。
严陵道中 其一
吴惟信（宋代）

长安回首远，渐渐近严陵。客梦春江橹，乡心野店灯。

路行三百里，山看万千层。处处皆幽胜，题诗愧不能。
偈颂二十九首
释云（宋代）

云门普，风穴瞎。
三门外金刚，冷地里笑杀。
烈皇帝御书松风二字顾苓得之某司香遂揭于斋中 其三
顾景星（明代）

玉露园陵满，珠丘蔓草新。南阳无赤伏，北阙丧黄巾。

弓剑桥山痛，衣冠汉庙神。千秋浑寂寞，遗墨宝幽人。
编猥作
姜特立（宋代）

老来事业无多子，收拾新诗又满编。
金玉那能润身后，等閒犹作百年传。
韩少谟挽诗
魏了翁（宋代）

早年豪气盖区中，晚岁颓然一病翁。
负许才华竟何事，有皇上帝岂梦梦。
姑苏杂咏 涵空阁（在灵岩寺）
高启（明代）

衮衮波涛漠漠天，曲阑高栋此山颠。
置身直在浮云上，纵目长山去鸟前。
数杵秋声荒苑树，一帆暝色太湖船。
老僧不识兴亡恨，只向游人说往年。
卢竹溪得处士号邑尹有诗卢以其唱及其自和来
陈著（宋代）

梦破邯郸百念齐，长汀西畔半分溪。
护符清出黄冠品，承命有加紫诏泥。
径捷更谁疑晚节，山居有客侈新题。
老吾亦是三峰裔，何幸相逢有子兮。
夜月
刘敞（宋代）

执热不可濯，昏昏倦衣巾。凉月如有情，万里来慰人。

浮云卷层虚，六合随清新。河汉涵光辉，城郭息埃尘。

兹时一可畏，与子聊相亲。逍遥夜未央，更益情性真。
舞
徐积（宋代）

十幅华裀遍画堂，仙家妆束学霓裳。一双舞袖鸾凤势，满院春霓罗绮香。

巫峡朝云无定意，汉滨珠佩杂鸣珰。歌声未罢全无力，归去重闱泣晕妆。
水调歌头
汪莘（宋代）

尧舜去已远，稷契不重来。周流天上地下，我马亦悠哉。君向云中独立，知与何人相俟，孔盖逐风回。长忆目成处，却苦别离催。

被明月，佩宝璐，冠崔嵬。可怜幼好奇服，年老在尘埃。天地与吾同性，日月与吾同命，何事有余哀。故国空乔木，野鹿上高台。
题画册八首 其八 草坡牧羊
戴亨（清代）

濈濈来思亦写真，平坡如簟草如茵。眼中臧谷都儿戏，不见山前叱石人。
村居苦寒
白居易（唐代）

八年十二月，五日雪纷纷。
竹柏皆冻死，况彼无衣民。
回观村皆间，十室八九贫。
北风利如剑，布絮不蔽身。
唯烧蒿棘火，愁坐夜待晨。
乃知大寒岁，农者尤苦辛。
顾我当此日，草堂深掩门。
褐裘覆絁被，坐卧有馀温。
幸免饥冻苦，又无垄亩勤。
念彼深可愧，自问是何人。
惠州秋日同尹澜柱先生假寓叶金吾湖山泛舟 其二
张穆（明代）

白鹤峰遥月上迟，渔灯芦苇夜参差。湖山最是清深处，永福桥头鹤梦时。
题谋野堂
王十朋（宋代）

满目江山富一堂，公馀身在水云乡。遥岑更作有无色，西子为谁浓淡妆。

荷有香能清燕寝，缨无尘可濯沧浪。使君坐此谋何事，境静心清百虑忘。
余所藏李文才画鹤甚奇伟岁久缣烂各缺一素偶
李石（宋代）

高轩得意翔云间，妙画匿迹缣素残。
柱头老丁留语后，兀兀无素如叔山。
不妨万里戢六翮，顾步下啄芝田宽。
方舟惜鹤并惜画，一夔之足万金价。
莫将凡笔补丹青，谬作身轻一鸟下。
次韵关圣源送董无求
李之仪（宋代）

何劳楚些为招魂，是处春风似僻园。可复京尘难共乐，却应江月要深论。

灯花昨夜占行馆，鹊语今朝报里门。想见慈颜问行李，一樽浮蚁侑芳荪。
乐神曲
舒岳祥（宋代）

污田稻子输官粮，高田豆角初上场。
枫林沉沉谁打鼓，农家报本兼祈禳。
打鼓打鼓急打鼓，大巫邀神小巫舞。
绛衫绣帔朱冠裳，手持铃剑道神语。
前年军过鸡栅空，今年一母生十雄。
甽东种秫获颇厚，大甑炊糍翁成酒。
家机白布阔且长，翁媪制作新衣裳。
再拜奠神重酌酒，男耕女桑十倍强。
大妇小妇别有祝，生养好男房计足。
巫公巫公告尔神，产谷不如多产银。
驴载马驮车碌碌，免斫柘条行箠扑。
殿山寺
储泳（宋代）

无路接尘寰，中流拥翠鬟。
望中疑有寺，游处若无山。
过雨行云湿，冲风钓艇还。
龟边旧鸥鹭，心事颇相关。
白马篇
胡应麟（明代）

白马谁家子，扬鞭大道傍。银鞍耀明月，宝剑如秋霜。

十五隶金吾，二十拜龙骧。百千聚游侠，百万要名娼。

斗鸡入南内，挟弹游平康。京兆不敢呵，司隶为彷徨。

征尘际天起，边烽达长杨。长揖大将军，慷慨事戎行。

横行绝大漠，虎啸临穷荒。矫诏袭楼兰，飞书定朔方。

左射中休屠，右盼伏中行。兵威慑绝塞，奏凯向咸阳。

献俘诣平乐，赐第连明光。归来顾少妇，挟瑟宴华堂。
田居
詹初（宋代）

南开数亩田，妻子共锄耕。
比岁颇丰稔，仰天歌治弘。
忧贫本匪念，忘物自怡情。
遥忆执舆者，问津来上平。
闰秋十二夜宿胜力寺看月 其二
凌义渠（明代）

如伴一峰宿，众峰尽悄然。此时下界望，梦梦即高天。

佛火青留壁，松风冷触泉。推窗心忽动，惝恍在层巅。
和诸友春雪
胡寅（宋代）

蛰虫恰好雷声发，更听阳春歌白雪。
仙葩乱坠絮缤纷，奇韵相白山嶮绝。
笔尖不为风力退，酒面肯作冰澌冽。
千林万木绚华滋，玉李银桃几时结。
不将瑶草充大药，独爱浮筠凛白节。
天公悯世缁尘土，故使万秽蒙一洁。
涵濡之力启丰登，后稷资为天下烈。
手寒固已懒抟玩，齿病那敢夸嚼齿。
清欢怅然怀旧赏，白战漫尔踵前哲。
却欣淑气扫余寒，杲日当天不劳揭。
次韵才仲试院梦中书事见寄 其三
释道潜（宋代）

怪兽胡为出巨津，昂然激水忽翻身。鱼龙赑屃何妨事，莫作风波谩恐人。
刺贾似道
咸淳士人（宋代）

厚我藩垣长彼贪，不然衔璧小邦男。
庙堂从谏真如转，竟用先生策第三。
春游
李商隐（唐代）

桥峻斑骓疾，川长白鸟高。烟轻惟润柳，风滥欲吹桃。

徙倚三层阁，摩挲七宝刀。庾郎年最少，青草妒春袍。
登白云绝顶
刘过（宋代）

雨罢新晴怯宿寒，一帘秋色满阑干。
欲穷大地三千界，须上高峰八百盘。
累世避人秦妇子，一时惊客汉衣冠，
尘寰元有清吟处，便作三山蓬岛看。
后图即事三首
邵雍（宋代）

太平身老复何忧，景爱家园自在游。
几树绿杨阴乍合，数声幽在语方休。
竹浸旧径高低迸，水满春渠左右流。
借问主人何似乐，答云殊不异封侯。
夜坐
杨万里（宋代）

夜永留清坐，诗臞称病客。
溪鸣风处停，月湿露中松。
喜事何曾梦，灯花诳杀侬。
欲归归已得，归得却无悰。
满江红
曹冠（宋代）

实予始生之日。国瑞用旧词韵作满江红为寿，因和述怀

味道韬光，伴耕钓、城南涧曲。吾不羡、炼丹金井，访仙王屋。清洁无瑕通隐显，满堂岂肯贪金玉。向北窗、高卧水风凉，槐阴绿。

闲自赏，东篱菊。偏喜种，幽居竹。信巍然良贵，有荣无辱。外物随缘姑泛应，无心仕止常知足。喜圣时、协气屡丰年，西畴熟。
江氏静山堂
吴锡畴（宋代）

一炷清香万叠山，依仁体艮寂然间。
油云自去为霖雨，千古苍苍只恁閒。
同化光饮象之家
韩维（宋代）

又从邻舍客，来折主人花。游处当年似，悲伤老去加。

兴长歌易放，情密语无哗。归路生残月，春风醉袂斜。
句
李若水（宋代）

一庭鸟迹天书怪，八尺簟纹人字寒。
简曾才叔
戴复古（宋代）

虚庭贮明月，酒醒独登楼。
偶逐一笑乐，遂成三夕留。
乌鸦工报晓，蟋蟀早吟秋。
欲赴东溪约，烦君具小舟。
武康溪居即事寄实印大师四首
释智圆（宋代）

禅外相怀雪乍晴，音书早晚到柴扃。
残阳独倚危楼望，极目山光数点青。
丑奴儿令（自岭表还临安作）
康与之（宋代）

红楼紫陌青春路，柳色皇州。月淡烟柔。袅袅亭亭不自由。

旧时扶上雕鞍处，此地重游。总是新愁。柳自轻盈水自流。
书新兴罗汉室
刘弇（宋代）

应真檀施者谁子，僧云福堂陇西李。亘无穷尽理则那，明明善根此其始。
去年今日诗 其三
叶在琦（清代）

凤德栖栖览九州，尊王所以事诸侯。《春秋》独盛公羊学，竟取何休说黜周。
奉和杜相公新移长兴宅，呈元相公
刘长卿（唐代）

间世生贤宰，同心奉至尊。功高开北第，机静灌中园。

入并蝉冠影，归分骑士喧。窗闻汉宫漏，家识杜陵源。

献替常焚藁，优闲独对萱。花香逐荀令，草色对王孙。

有地先开阁，何人不扫门。江湖难自退，明主托元元。
点绛唇·此夜中秋
向子諲（宋代）

此夜中秋，不向光影门前过。

披衣得坐。无佛众生我。

没鼓打皮，衣问今几和。

还知么。就中两个。鼻孔谁穿破。
久欲乞归未得一日蒙恩放归不胜欣喜涂中得十
吴芾（宋代）

今日方行第一程，看来已觉此身轻。
若还归到湖山里，何啻乘云上玉清。
题鸥波夫人碧城摘句图
辛丝（清代）

明珠作佩玉为台，锦字回文妙剪裁。春到牡丹才国色，人言太白是仙才。

定知燕寝焚香坐，如见鸾冈写韵来。我是碧城诗弟子，焚香一读一徘徊。
赠阎希曾参政山东诗
宋濂（明代）

山东钜藩，统府惟六。民物阜蕃，土地饶沃。宸衷轸之，百司棋布。

谁挈其纲，政乃无斁。乃诏近臣，尔钝尔往。宣朕至怀，参佐其长。

臣钝曰吁，臣恐弗胜。方岳重镇，厥任匪轻。帝曰俞哉，尔毋固辞。

精白一心，力行无疑。钝拜稽首，即日启行。君臣一心，共底隆平。

我知阎子，有学有文。五色灿然，出类超群。子之往矣，期建功勋。

贮见政绩，迈于古人。古人有云，尽瘁国事。子尚勉旃，服之毋忒。
饮酒乐
黎廷瑞（宋代）

羊祜折臂为三公，英布之相黥而王。
富贵真可爱，体肤不敢伤。
刘安升天守都厕，长房学道须食粪。
神仙诚可慕，臭秽那可近。
驷马高盖未易求，水银黄金况难信。
我亦不愿承明庐，我亦不愿蓬莱山。
但愿觳{觳殳换束}耕田间，种秫酿作九霞丹。
秋风两鬓不须绿，日饮时可朱吾颜。
山花山鸟自歌舞，醉听松风牢掩关。
用世之士笑我拙，出世之士怜我顽。
冕裳不著虽共蓑笠老，露霓易过安得岁月还。
那知我复笑尔还尔怜，千秋之后高台曲池在何处。
六鳌之侧岱屿员峤俱深渊，兹论犹日茫昧然。
华亭鹤唳却听不可得，单豹遇虎所养安得全。
唯有饮酒之乐不可言，所以达士不与醒者传。
次韵文潜立春三绝 其二
李彭（宋代）

后皇司春生意还，无知草木亦班班。顾怜绿发添华发，羞插耐寒花上幡。
中秋日泛湖杂诗 其三
邹浩（宋代）

望中白鸟点青烟，秋意交情两薄天。仙李骑鲸不知处，高吟谁继岳阳船。
题东屿书房
朱熹（宋代）

书房在东屿，编简乱抽寻。曙色千山晓，寒灯午夜深。

江湖勤会面，坐卧独观心。秋浦瓜期近，何当寄此吟。
游龙山
刘敞（宋代）

孟公乘兴出，必造龙山头。回望默不言，夕阳始还辀。

千年虽悠远，此意故风流。咄嗟无知者，寂寞空荆州。

霜风萧骚晚，楚水荒凉愁。安得款段马，往来时独游。
观刘氏山馆壁间所画四时景物各有深趣因为六言一绝复以其句为题作五言四咏 其一
朱熹（宋代）

绝壑云浮冉冉，层岩日隐重重。释子岩中宴坐，行人雪里迷踪。
对客
吴梦旸（明代）

举世悠悠者，都非君所从。
有人相许可，垂老一从容。
小雨披群竹，清霜劲老松。
别无相对语，墙角远闻蛩。
和仲弟十绝
刘克庄（宋代）

行遍高台到曲池，闲将白发照清漪。
未应官舍无幽事，亦有临流啸咏时。
湘灵侄见示十月杂感，依韵和答 其二
钱龙惕（明代）

仲容高旷有闲身，曳耒分明已绝尘。一月别来将小雪，八篇传到尽阳春。

烟波西塞摇双桨，风雨桐江挂一伦。我亦途穷须恸哭，竹林携手敢逡巡。
哭彦规
徐积（宋代）

道傍有无车马通，朝复莫兮秋且冬。草头半折木已空，鸟啄噤兮霜与风。

白鸥肚上残日红，一丘莽苍黄昏中。亦有松陵怨诗否，此时谁访谈玄翁。
续感兴二十五首 其四
方一夔（宋代）

移根托西园，桃李赏奇遇。春妍虽可怜，颜色悲中路。

奈何穷巷士，多被才华误。诸公谬爱客，轮囷获殊顾。

投分未云深，容易输情愫。恩光借春阳，滋液荷凝露。

悠悠当路尘，素地轻点污。岁暮抱弃捐，君看囚山赋。
携晁四美人出雁门关送锡鬯至广武
屈大均（明代）

不觉沙场白日寒，美人一路拥雕鞍。欲教游子千觞尽，莫使明雕一曲残。

此夕襟怀开广武，明朝涕泪落桑乾。琵琶若换青骢去，那得红颜生羽翰。
点绛唇 廿一史弹词第六段说十六国开场词
杨慎（明代）

暮鼓晨钟，春花秋月何时了。七颠八倒。往事知多少。

昨日今朝，镜里容颜老。千年调。一场谈笑。几个人知道。
水村二首示友人 其二
刘一止（宋代）

张公一生云水客，往岁孤踪寄苕霅。故人刺史眼为青，愿为泛宅浮清泠。

当时鸥鸟难问迹，尚有水村名泊宅。碧蓑青笠宁在无，公今仙去当传余。
醉起仙
徐积（宋代）

佩环声动出金华，凤引鸾随入绛霞。行到瑶台云路狭，侧身趋避玉妃车。
怀许九日
王摅（清代）

闻君才上摘星楼，又到濡须坞口游。胜地山川曾百战，故人烟雨只孤舟。

苍苍楚水蒹葭晚，漠漠江田粳稻秋。应有陈蕃悬榻待，免悲王粲滞荆州。
风幡堂答天和尚□□□禅人
邝露（明代）

水尽月还□，空摇幡不飞。自怜心转□，欲辨已忘机。
和张文伯先梅后雪
王之道（宋代）

六花无怪索诗催，正恐清寒勒早梅。待得江头千树暗，故争明洁逐风来。
句 其十五
孟宾于（唐代）

自怜成事攀仙桂，谁似投闲向草莱。
草词毕遇芍药初开因咏小谢红药当阶翻诗…偶成十六韵
白居易（唐代）

罢草紫泥诏，起吟红药诗。词头封送后，花口拆开时。

坐对钩帘封，行观步履迟。两三丛烂熳，十二叶参差。

背日房微敛，当阶朵旋欹。钗葶抽碧股，粉蕊扑黄丝。

动荡情无限，低斜力不支。周回看未足，比谕语难为。

勾漏丹砂里，僬侥火焰旗。彤云剩根蒂，绛帻欠缨緌.

况有晴风度，仍兼宿露垂。疑香薰罨画，似泪著胭脂。

有意留连我，无言怨思谁。应愁明日落，如恨隔年期。

菡萏泥连萼，玫瑰刺绕枝。等量无胜者，唯眼与心知。
醉桃源
陈允平（宋代）

青青杨柳拂堤沙。溪头沽酒家。吟成醉笔走龙蛇。春风双鬓华。

歌楚女，舞吴娃。轻烟笼翠霞。倦春娇困宝钗斜。绿垂云髻鸦。
和答东流顿令罢官阻风
史浩（宋代）

解印今朝去有期，何须更勒北山移。了知风伯恳留意，正是攀辕卧辙时。
晓雨坐云林方丈
汪大经（清代）

一夜不成寐，上方钟又闻。气蒸丛薄雨，寒压乱山云。

晓色侵眉冷，秋声到耳分。何妨学弥勒，禅饮坐微醺。
早冬游王屋自灵都抵阳台上方望天坛偶吟成章寄…李相公
白居易（唐代）

霜降山水清，王屋十月时。石泉碧漾漾，岩树红离离。

朝为灵都游，暮有阳台期。飘然世尘外，鸾鹤如可追。

忽念公程尽，复惭身力衰。天坛在天半，欲上心迟迟。

尝闻此游者，隐客与损之。各抱贵仙骨，俱非泥垢姿。

二人相顾言，彼此称男儿。若不为松乔，即须作皋夔。

今果如其语，光彩双葳蕤。一人佩金印，一人翳玉芝。

我来高其事，咏叹偶成诗。为君题石上，欲使故山知。
秋海棠四首 其二
秦廷璧（清代）

名花袅袅带轻烟，雨后含情倍觉妍。小院苔深人不到，泪痕几点落阶前。
和钱大虚清映亭韵
李流谦（宋代）

西风振槁如发蒙，危亭创见心眼工。
融成水月一合相，有似猛火烹铅铜。
是时素节属重九，唤客一醉萸菊同。
夜深跳鱼乱珂璧，起舞大叫骑鲸公。
令君心澜了不起，摩尼返照万事通。
拄颐但觉朝气爽，绕腰未羡黄金重。
高情偶与幽赏会，妙语倒泻琼瑰胸。
谁将玉笛吹晓月，透袂冰浓禁不彻。
归来梦想通明观，一片湖光眼中见。
留题李休山居
林逋（宋代）

俗口喧喧利与名，到君风品即难凭。
曾将五老关秋梦，只爱南薰是正声。
鸟恋药棚长独立，树欺诗壁半旁生。
公车便不能徵出，搔首吾皇负圣明。
倾杯令
吕渭老（宋代）

枫叶飘红，莲房肥露，枕席嫩凉先到。帘外蟾华如扫。枝上啼鸦催晓。

秋风又送潘郎老。小窗明、疏萤浅照。登高送远惆怅，白发至今未了。
绍兴朝会十三首 三举酒用《瑞粟呈祥》。
郊庙朝会歌辞（宋代）

至治发闻惟馨香，播厥百谷臻穰穰。农夫之庆岁其有，禾易长亩盈仓箱。

时和物阜粟滋茂，嘉生骈穗来呈祥。自今以始大丰美，行旅不用赍糇粮。
杂咏六言八首
刘克庄（宋代）

上寿都来百岁，厚禄不过万钟。
陋巷儒死廿九，灌园子辞三公。
南田移居 其一
宗庆（清代）

栝苍旧隐一年馀，为爱南田此卜居。野径锄云添小圃，山泉分溜入新渠。

衡门僻静堪消夏，容谷幽深自结庐。数片桃花春后水，无端招得武陵渔。
送郑向书罢师归福州
项安世（宋代）

共惟汉从官，三仕屈吾指。
前辈有郑公，后来王赵耳。
更生初去有，玉色欣共理。
我时见一叶，已识秋风起。
明年孔戣去，零落真复尔。
王师凛孤鹤，独叫青云里。
下有万仗弦，开云看白雉。
前年郑公来，初论差可喜。
谓当上聊璧，共举汉网纪。
三年越山中，不使度此水。
低头用朱墨，得去真晚矣。
况当少天官，风木赴淮涘。
一时东都空，物理固如此。
此行关世运，特可慰闾里。
下有贤寓公，上有名剌史。
想见闽父老，欢喜屐折齿。
虽然庙朝旧，迹远心自迩。
公行见赵公，此语式举似。
有事当驿闻，毋忘汉天子。
十七日 其一
韩淲（宋代）

犹存人物作中兴，世道休贪我独能。不觉百年消折尽，嵇康宜早愧孙登。
梁父吟
张耒（宋代）

豪俊昔未遇，白日无光辉。
隆中卧龙客，长啸视群儿。
九州英雄争着鞭，黄星午夜照中原。
君看慷慨有心者，乃是山东高帝孙。
老瞒赤壁抱马走，紫髯江左空回首。
世上男儿能几人，眼看袁吕真何有。
永安受诏堪垂涕，手挈庸儿是天意。
渭上空张复汉旗，蜀民已哭归师至。
堂堂八阵竟何为，长安不见汉官仪。
邓艾老翁夸至计，谯周鼠子辨兴衰。
梁父吟，君听取，
击节高节为君舞。躬耕贫贱志功名，
功名入手亡中路。逢时儿女各称雄，
运去英雄非历数。梁父吟，
悲复悲。古今人事半如此，
所以达士观如遗。庞公可是无心者，
何事鹿门招不归。
将至建康将佐出迓
叶梦得（宋代）

遥怜部曲远相迎，犹记当年骠骑营。莫作扬州贵人看，箭声聊听饿鸱鸣。
次王道夫舟中韵三首
叶适（宋代）

旧读恺歌追小雅，近看羽檄过西京。
中兴文字须公等，容我春山带犊耕。
追和白乐天三月三十日作
刘诜（元代）

人生天地间，行乐苦未毕。陪欢与强笑，有似名无实。

新年如乍来，四序忽复一。池痕乱微雨，檐翼语残日。

青山澹无言，风花杂徐疾。笑持鬓间丝，为问此何物？
同邑侯王山长过塔山 其三
陈守镔（明代）

绝壁荒山寺，崇冈乱石隈。似因选佛处，现得宰官来。

礼足敲残磬，低眉论劫灰。山灵应有约，生面自今开。
秦楼曲
许浑（唐代）

秦女梦余仙路遥，月窗风簟夜迢迢。
潘郎翠凤双飞去，三十六宫闻玉箫。
郁山主赞 其一
释心月（宋代）

溪桥驴子失脚处，百尺竿头进步时。顶踵一时俱换了，依前只是郁阇梨。
渡江口占 其一
顾翰（清代）

佛狸城外雨丝丝，正值寒潮欲上时。愁杀篷窗倦游客，欹帆重写渡江试。
石膏行
刘崧（元代）

君不见太和钟步江水边，土山㞦嵔相钩连。何年下凿石膏出，黄壤深蟠白龙骨。

篝灯掘隧不计深，前者方压后复寻。问之此人何为尔，皆云得之可牟利。

自从岭外南盐通，糅炼和之颜色同。贩夫重多不较味，舟车四走如奔风。

晨输夜挽尽筋力，官有禁刑私不息。蒸溲药食能几何，十有八九归馘鹾。

我叹天公生此亦何补，掘尽终当变为土。又愁地脉郁积还更生，万古奸利滋不平。

安得神人蹴之尽崩溃，民乐真淳永无害。
一雨
徐玑（宋代）

一雨郊原绿，高田水过低。
荷锄烦稚子，鎑亩伺良妻。
老去知谁许，归欤得自犁。
缓行溪上石，吟咏到鸦栖。
鹊桥仙
刘辰翁（宋代）

天香吹下，烟霏成路。飒飒神光暗度。桥边犹记泛槎人，看赤岸、苔痕如古。

长空皓月，小风斜露。寂寞江头独步。人间何处得飘然，归梦入、梨花春雨。
从元太守夏宴西楼
王建（唐代）

六月晨亦热，卑居多烦昏。五马游西城，几杖随朱轮。

西楼临方塘，嘉木当华轩。凫鹥满中流，有酒复盈尊。

山东地无山，平视大海垠。高风凉气来，灏景沈清源。

青衿俨坐傍，礼容益敦敦。愿为颜氏徒，歌咏夫子门。
清明雨
韦骧（宋代）

阴云散漫与山平，草暗花昏匝古城。定是天心恶游放，故将雨脚锁清明。

谁知静圃无穷极，独有幽禽不住鸣。况值清明归去客，共樽谈笑有馀情。
秀淮亭晚眺
周紫芝（宋代）

未得三吴去，东来且过淮。要须烦晓浪，聊为洗风霾。

飘泊从人笑，穷愁费力排。平生临水意，老去若为怀。
东七寺
方信孺（宋代）

慈度天王更觉华，苍龙东角梵王家。
普慈化乐成尘土，兴圣犹兼觉性夸。
化城寺
陈岩（宋代）

匝径茸茸菜甲青，透池艳艳藕花明。
四方衲子寻幽践，多少空山振锡声。
百媚娘 送亩仙校书落籍次友人韵
陈维崧（清代）

日午莺犹贪梦，风定花谁摇弄。闻说长条新有主，纵与缠绵何用。

虽不干卿愁却种，懒把春钩送。

夹路香尘将动，一曲红绡权奉。从此真成千里隔，只有月明相共。

戏语小楼燕赤凤，掌舞休嫌重。
无讼堂
阮阅（宋代）

欲为袁人弭谤声，因将无讼榜堂名。
他时茇舍棠休剪，近日环堂草已生。
自是索瘢求大察，却疑束矢听难明。
要知本乐农桑处，请看东郊垅上耕。
偈颂一百零一首
释慧性（宋代）

春行万国春无迹，腊雪消残始见功。
头头应现，处处流通。
木马泥牛吼，花柳撼春风。
后江行十绝
岳珂（宋代）

日日征帆上水风，掀天雪浪骇鱼龙。
不须检校江行历，知过云山几万重。
和周湜雪
李复（宋代）

云表争飞镂玉花，冲烟照水弄光华。
遍妆庭树能多巧，乱入风帘不奈斜。
漠漠杨花迷客径，纷纷蝴蝶满人家。
寒檐向晚凝清滴，乳洞春硝长马牙。
晋江左宗庙歌十一首 其三 歌太祖文皇帝
曹毗（魏晋）

太祖齐圣，王猷诞融。仁教四塞，天基累崇。皇室多难，严清紫宫。

天厉秋霜，惠过春风。平蜀夷楚，以文以戎。奄有参墟，声流无穷。
用访涤生韵赠醇士
邵懿辰（清代）

梦绕西湖千佛刹，放船湖波橹声戛。觉来坐恋乡味甘，酢鱼羹美莼丝滑。

此生合付白鸥间，远俗从嘲黄鹞黠。不妨名字托漫浪，何用文章苦茁轧。

鹿床先生持玉尺，翠扫罗浮两停牵。家园水石足清峨，春听鸣鹒夏嘶蚻。

鹤书促召出山来，秀竹繁花镇间杀。朅还曳履上金銮，四海共知霜鬓鬝。

一身几负不堪七，九事厌闻言律八。诗篇画笔世争求，伟抱深情人不察。

仍多老泪哭称称，频岁兰芽遭刜刖。何日从公吟故山，笑指浮图下栖鹘。
寄怀姚中丞南归
钱仪吉（清代）

去冬我罢官，公闻款柴荆。往还曾几时，久矣岁序更。

昨来孟公所，同携景山枪。移床昵就我，数语肝膈倾。

知我尝发奸，惜我不自明。歌诗出《骚》《雅》，结念餐落英。

勿为外人道，但许贱子赓。何以酬公知，唧唧寒螀鸣。

大雪皓千里，公马方南行。三辅旧所治，欢此时玉盈。

羊裘犹可识，竹马知来迎。滔滔江汉流，惨惨鸿雁声。

登樔而椓蠡，见之怆中情。流亡趋杭州，万人隘一城。

分郡为之馌，公私竭经营。皇心轸吴楚，百为仰深耕。

区画当如何，公抱济世诚。愿谂良有司，话我东南氓。

条风散湖绿，碧草洲渚萦。携孙试礼部，此乐天所令。

春回民熙怡，身退心和平。重扣野云叟，一听芳郊莺。
夏日题桐庐杨明府纳凉山斋
皎然（唐代）

陶家无炎暑，自有林中峰。席上落山影，桐梢回水容。

放怀凉风至，缓步清阴重。何事亲堆案，犹多高世踪。
夔州抚属陈行之座上作
冯时行（宋代）

云细不成雨，虚从万里还。
卸帆逢故旧，把手话间关。
酒浊消千虑，春新见一斑。
便须开口笑，白发不胜删。
更漏子·怜宋玉
黄大舆（宋代）

怜宋玉、许王昌。东西邻短墙。
次韵保州闻角 其二
洪适（宋代）

胡音嘈囋不须听，整顿征衫待启明。已把哀笳变清角，可伤任昧杂韶英。
空钓得鱼
刘敞（宋代）

持钩非有钓，吾犹臧丈人。何知引纤茧，忽复得潜鳞。

独乐意逾适，傥来情亦真。君看渭旁叟，八十老垂纶。
三贤堂已无官卖其址
方回（元代）

三贤无像亦无堂，败柳犹垂赤土墙。
官卖神祠有前例，熙宁丞相起坊场。
同士会兄入南屏山访大恒让山两和尚遂宿让公山舫并读前后诸集同用东坡上巳出游韵索恒公和
王汝璧（清代）

走来一路曼陀雨，打包直入南山坞。高颧长鬣两诗僧，对面横讥杂嘲侮。

笑看居士衣上花，漫说阇黎斋散午。让公让我山舫眠，天亲兄弟到尔汝。

赵州茶熟芋火残，鸾漂凤泊风窗舞。省却伊雅欸乃声，曾无绣被焚香苦。

卧游坐穴一榻云，蘧蘧便作蘧庐主。无台明镜涵髻螺，不费金钱看眉妩。

可信三生慧业人，亦复清虚亦尘土。平生不读寒山诗，何意踏破蔬荀圃。

身不及胆凝于神，羚羊角上卓锡所。笔尖香界众相呈，蛇神牛鬼时花女。

讵独支远已赞休，昌黎老子头亦俯。不到圣处吾未能，餔糟更借香厨煮。

此心未必如石顽，尚增逢僧作软语。肯将文字缚戒禅，莫负湖光彻天宇。

儒臞禅悦同儿嬉，弥勒龛中腹为鼓。结社便呼小辋川，维摩不言已心许。

连朝巢饮木不颠，几夜风行坎无阻。不管长鲸与寸莛，急课晨钟来报予。
摸鱼儿 景定庚申会使君陈碧栖
柴望（宋代）

便无他、杜鹃催去，匆匆春事能几。看来不见春归路，飞絮又随几水。

留也是。怎禁得、东风红紫还飘坠。天涯万里。怅燕子人家，沈沈夜雨，添得断肠泪。

嬉游事。早觉相如倦矣。谢娘庭院犹记。闲情已付孤鸿去，依旧被莺呼起。

谁料理。正乍暖还寒，未是晴天气。无言自倚。想旧日桃花，而今人面，都是梦儿里。
南歌子
苏轼（宋代）

琥珀装腰佩，龙香入领巾。只应飞燕是前身。共看剥葱纤手、舞凝神。

柳絮风前转，梅花雪里春。鸳鸯翡翠两争新。但得周郎一顾、胜珠珍。
舟次仪徵
陆文杰（清代）

绿杨深处古真州，绕郭帆樯万斛舟。十里珠帘遮不住，笛声飞出水边楼。
秋景 秋风思鲈莼
刘辰翁（宋代）

秋风已如此，游子复何为。蕉鹿空形役，莼鲈绕梦思。

凉天新雁过，旅思白鸥知。雪色松江鲙，银光笠泽丝。

人生归去好，乡味寄来迟。尚觉姜难致，令人忆左慈。
大禹开山币歌
江昱（清代）

开山币自神禹遗，斑驳疑带衡华泥。幕文表役古仅华，随刊想华躬胼胝。

此时司空初升石夷野，考代当属虞帝制。九鼎沦亡法物尽，寸铜足宝参敦彝。

荆扬贡金错三品，八年帑给先不赀。或言太公始创九府法，得无好事矜赝私。

不知泉贝之利肇已久，洪范食货畴衍箕。禹采历山著典籍，读书不到徒多疑。

尧舛铸文缅在昔，况值帝终王始风会移。懋迁有无类粟帛，安能交易通毫釐。

奏庶艰鲜暨益稷，肯凭威令奔穷黎灵异。或称黄龙应龙助烈焚，亦非一手一足支。

将建平成地天绩，区区岂恃公句期。若论为民用民力，后何当逸前何疲。

舟车橇𣞶急己溺，伟义非可绳蚩蚩。后世动众急鼛鼓，水衡钱亦专所司。

本乎人情乃王道，漫云不距先祇台。摩挲镇日增累欷，姒氏明德遥堪追。

圣神所作定有赫，厌火应敌岣嵝碑。川泽山林佩以入，神奸不若纷远离。

要之至宝不论用，所贵即物能华德。直为万世作表式，珍重勿替同玄圭。
李知事廉辅得奇石如雪因命名雪石
刘崧（元代）

西岭千秋白，山阴六月寒。终然天外远，宜尔座中看。

映日光相射，含云气独完。惟馀苔藓色，彷佛似青峦。
江上主人
文同（宋代）

客路逢江国，人家占画图。
青林随远岸，白水满平湖。
鱼小犹论尺，鸥轻欲问铢。
何时遂休去，来此伴潜夫。
再用后山韵
许及之（宋代）

懒惰无心赋落霞，醉馀吟笔大如鸦。但欣有酒酬佳节，犹胜无钱对菊花。

小异孟嘉今老去，知非蘧瑗叹年加。登临无奈秋光好，归傍窗前月印纱。
织锦棋盘
楼钥（宋代）

锦城巧女费心机，织就一枰如许齐。
仿佛回文仍具体，纵横方罫若分畦。
烂柯未易供仙弈，画纸何须倩老妻。
如欲拈棋轻且称，当求白象与乌犀。
过云栖见连池上人有狗丑韭酒纽诗戏作 其二
袁宏道（明代）

少年曾盗子胡狗，父母不容亲戚丑。每到僧房索布衣，更向佛头种葱韭。

读书十年未识字，持戒三生不断酒。恁有一般可笑人，逢著师尼便解纽。
瑶台聚八仙（菊日寓义兴，与王觉轩会饮，酒中书送白廷玉）
张炎（宋代）

楚竹闲挑。千日酒、乐意稍稍渔樵。那回轻散，飞梦便觉迢遥。似隔芙蓉无路到，如何共此可怜宵。旧愁消。故人念我，来问寂寥。

登临试开笑口，看垂垂短发，破帽休飘。款语微吟，清气顿扫花妖。明朝柳岸醉醒，又知在烟波第几桥。怀人处，任满身风露，踏月吹箫。
长安言怀寄沈彬侍郎
卿云（唐代）

故园梨岭下，归路接天涯。生作长安草，胜为边地花。

雁南飞不到，书北寄来赊。堪羡神仙客，青云早致家。
挽吴给事三首 其三
朱熹（宋代）

忆昔观风寄，登堂识老成。忘年见交态，把酒话诗情。

别去如三岁，书来忽九京。却思凭槛语，忍遽勒公铭。
适安夜访读静佳诗卷
陈起（宋代）

情同义合亦前缘，得此兰交慰晚年。
旋爇古香延夜月，试他新茗瀹秋泉。
君停逸驾谈何爽，客寄吟编句极圆。
可惜病翁初止酒，不能共醉桂花前。
地黄
苏轼（宋代）

地黄饷老马，可使光监人。
吾闻乐天语，喻马施之身。
我衰正伏枥，垂耳气不振。
移栽附沃壤，蕃茂争新春。
沉水得稚根，重汤养陈薪。
投以东阿清，和以北海醇。
崖蜜助甘冷，山姜发芳辛。
融为寒食饧，咽作瑞露珍。
丹田自宿火，渴肺还生津。
愿饷内热子，一洗胸中尘。
芍药四首
邵雍（宋代）

阿姨天上舞霓裳，姊妹庭前剪雪霜。
要与牡丹为近侍，铅华不待学梅妆。
人日同度门发足上玉泉 其一
袁宏道（明代）

烧却门符纸，匝地竞如蚁。青眉稚齿儿，堂上诵夫子。

余也亦皇皇，趁时治山水。瓢笠共山僧，缁衣附行李。

是壑即吾居，是云即吾市。逸思触东风，吐若争春蕊。

冒霜遵脩途，十里黄埃起。
酬陈叔裕四首
王炎（宋代）

花枝破蕾作轻红，渐有春愁入眼中。
傥可登楼销暇日，幸无举眼障西风。
朱弦自奏难谐俗，白璧深藏莫丑穷。
樽酒论文期款曲，骊驹催客陋江翁。
书罗氏屏风四绝 其二
李之仪（宋代）

鼓声绝罢香烟起，涌出潮音满座寒。为问如何第一义，等閒拈却面前山。
夜上西城听梁州曲二首
李益（唐代）

行人夜上西城宿，听唱梁州双管逐。

此时秋月满关山，何处关山无此曲。

鸿雁新从北地来，闻声一半却飞回。

金河戍客肠应断，更在秋风百尺台。
明庆忏院上方地爽而幽盖精蓝
王十朋（宋代）

下帷精舍远尘繁，境静心清事不关。案上忘机有黄卷，眼中得不是青山。

林泉欲共高僧老，事业未容吾辈闲。准拟他年挂冠后，飘然杖履白云间。
送僧觉归上饶
毛滂（宋代）

上士垂暮年，不受烦恼攻。
欲修沙门果，坐怪须发空。
言有摩尼珠，自照迷妄踪。
当来滞碍心，如以巨物舂。
妻子昔所爱，今断如溃痈。
欲作大医王，遍救瘖与聋。
长安坐寂寞，饥腹听午钟。
行归洗耳恭听黄尘，誓将归青松。
一蠡渡长淮，东望迦叶峰。
我走名利场，未可谈从容。
软语感屡发，为我清心胸。
上士无住著，此别何由逢。
叙别
崔萱（唐代）

碧池漾漾春水绿，中有佳禽暮栖宿。

愿持此意永相贻，只虑君情中反覆。
次李梦阳戊子元夕示甥嘉韵
曹嘉(明)（明代）

灯光皎河汉，寒夜倍生春。
况是繁华国，能堪吏隐人。
千家馀凤管，九陌竞香尘。
独和閒居咏，憎看月胜银。
怀临济旧居四首 其三
吕颐浩（唐代）

乡党吾兄弟，家居孝友风。北堂谐力养，南亩幸年丰。

婚嫁朱陈比，交游管鲍同。南枝真可恋，倦翼厌樊笼。
南湖晚秋
白居易（唐代）

八月白露降，湖中水方老。旦夕秋风多，衰荷半倾倒。

手攀青枫树，足蹋黄芦草。惨澹老容颜，冷落秋怀抱。

有兄在淮楚，有弟在蜀道。万里何时来，烟波白浩浩。
兄弟 其二
曹端（明代）

堪叹今人这样愚，亲亲兄弟各分居。陈褒畜犬犹知义，何乃为人反不如。
东汉高士咏十四首 其八 范丹
张雨（元代）

破甑久生尘，短衣不掩骭。还渠一斛麦，所拾已杂半。
两浙张兵部秋日牡丹诗次韵
张方平（宋代）

霜天惨澹过重九，忽见幽芳发故丛。多爱清香对亭槛，不堪疏叶下梧桐。

他年仙去空华表，此夜魂归尚汉宫。过眼须为无色观，返童疑有内丹功。

写题更愧诗情浅，折带应宜醉脸红。须为重重张翠帟，可怜羸怯不禁风。
永福寺
张萱（明代）

湖头雨过树如荠，落日祇林一杖藜。渔唱半归孤屿外，钟声已过断桥西。

浮生始觉迷初地，往事谁堪问旧题。尚喜中天台百尺，可容元度独攀跻。
黄山道中
龙震（清代）

乱石叠危路，层岚列翠屏。云林照水白，麦陇夹山青。

鸡犬无声息，人烟在杳冥。溪花好颜色，随处自飘零。
所闻
罗公升（宋代）

试问南来雁，何时战马闲。
古闻侵柳塞，今见入梅关。
南海潮方怒，西江士不还。
凄凉广州妇，万里没燕山。
同年魏介之会上作
范仲淹（宋代）

寒苦同登甲乙科，天涯相对合如何。
心存阙下还忧畏，身在樽前且笑歌。
闲上碧江游画鷁，醉留红袖舞鸣鼍。
与君今日真良会，自信粗官乐事多。
散步桑林下
姚燮（清代）

云片齐齐整作楼，露声瑟瑟响为秋。水阴横彴牛承筥，墙上斜梯女执钩。

叶是大年蚕有命，花过四月蝶无愁。经时剪伐枝都肿，种者而今半白头。
抵袁阳 其二
施德（宋代）

曲涧萦纡树密蒙，放船正值楝花风。王程不及村南好，水碓无人昼自舂。
塞下曲赠翁东厓侍郎总制十首
唐顺之（明代）

三晋连年苦被兵，九重拊髀忆豪英。
诏书更不从中御，万里长城一委卿。
江山览古为吴以杰隐士作
谢文著（明代）

乾坤纳纳无今古，世事悠悠总尘土。扁舟昨日下吴门，百花洲头长芳杜。

姑苏台上麋鹿游，虎丘山下霜叶秋。延陵高谊剑光白，天堑长江王气浮。

石头城俯投书渚，日暮寒潮自来去。采石江边访谪仙，浩歌谁惜澄江句。

淮扬风物殊可人，崇僖观里琼花春。垂杨依旧涨晴绿，不见龙舟来水滨。

秦淮夜泊天将暮，浅水烟笼月明处。欲吊当年胯下人，犹愧江头浣纱妇。

歌风亭废蔓草多，戏马台空牧竖过。兴刘蹶项两陈迹，地老天荒奈若何。

我生幸有斯文在，邹鲁相传几千载。曾寻洙泗溯源流，沼视江河望沧海。

劝君莫上黄金台，昌国祠荒生草莱。下齐馀烈懵无识，顿令壮士心成灰。

君游湖海头应白，睥睨犹嫌天地窄。欲穷往古与来今，笑洒胸中万斛墨。
东观徐炼师松隐丹房
仇远（元代）

仙馆幽深竹覆墙，风传石鼎煮茶香。
门前老树高如盖，乞与樵夫话晚凉。
过右北平
彭汝砺（宋代）

太平天子不言兵，拥节来经右北平。论将无人思李广，笑谈樽俎倚儒生。
得家书
于石（宋代）

久客秋又晚，思家梦屡惊。
空阶闻叶落，隔树见灯明。
亲老贫常健，儿痴学未成。
凄凉今夜月，照我故乡情。
天冠山题咏二十二首 其十 玉帘泉
赵孟頫（元代）

飞泉如玉帘，直下数千尺。新月横帘钩，遥遥挂空碧。
端午贴子词 其二
真德秀（宋代）

槐影绿成围，腰舆茧馆归。我躬惟服浣，先织衮龙衣。
和新市杂咏 其五
赵希逢（宋代）

相逢逆旅若为亲，一掬乡心满面尘。忽听瑶台歌四起，顿令欢意可回嗔。
水调歌头 寿边守
程伯春（清代）

功名果何物，天欲付英豪。请看襄汉，今日谁驾六灵鳌。

阅礼崇诗元帅，大纛高牙临塞，砥柱一洪涛。百辟拱辰极，欢动赭黄袍。

策无遗，勋益著，德弥高。定知阳报，谢庭兰玉付儿曹。

秀发如君独擅，浑似当年幼度，文武素兼韬。岁岁长为寿，霞液荐蟠桃。
对酒行
李白（唐代）

松子栖金华，安期入蓬海。
此人古之仙，羽化竟何在。
浮生速流电，倏忽变光彩。
天地无凋换，容颜有迁改。
对酒不肯饮，含情欲谁待。
满江红 其一 和吕居仁酬芮国瑞提刑
葛郯（宋代）

家住苕西，小池映、青山一曲。翠深里、猿呼鹤应，短墙低屋。

麦影离离翻翠浪，泉声切切敲寒玉。怪夜来、有蚁出糟床，篘新绿。

和月种，南阳菊。饶云买，淇园竹。任蛮争触战，世间荣辱。

两目未消凭远恨，一筇费尽登山足。便棹舟、炊火荻花中，鲈鱼熟。
宿灵岩寺
李冠（宋代）

叠翠围僧国，幽栖孰有才。
名高仍可隐，骨俗岂宜来。
花发松香没，云销石色回。
何年脱身去，心委像前灰。
戊辰二月自金陵过京口遇雪有作
李英（清代）

飘飘何处客，乍别凤凰台。为忆三山胜，宁辞百里来。

夕帆过海树，春雪点江梅。即此堪乘兴，犹如访戴回。
将归黄山留别诸同学
孙默（清代）

伯皋应下谢朝春，回首淮南遍夕烽。客到空城余蔓草，身随孤剑冷芙蓉。

秋深始买江边棹，古寺还听天外钟。黄海只愁迷旧路，仙人丹灶白云封。
偈颂一百零一首
释慧性（宋代）

不知立处高多少，回头四顾白云低。
等闲移步毗颅顶，拽转南辰安向西。
次韵和永叔退朝马上见寄兼呈子华原甫
梅尧臣（宋代）

公归初退内朝班，驰道南头跃锦鞍。
欲雨浮云犹复暗，北阴残锦愈生寒。
穿槐已觉春禽语，载酒重思结客驩。
吟寄侍臣知有意，翠鬟争唱口应乾。
安州道中经浐水有怀
刘长卿（唐代）

征途逢浐水，忽似到秦川。借问朝天处，犹看落日边。

映沙晴漾漾，出涧夜溅溅。欲寄西归恨，微波不可传。
和枢上人韵
陈宓（宋代）

禅心独理灯无尽，曲论怀私物不齐。
拱木已严千岁冢，狂澜难决万金堤。
古今蔽显神功相，天地韬藏裕眼迷。
会看清风明月夕，云间端有鹤来栖。
寒食
朱弁（宋代）

绝域年华久，衰颜泪点新。每逢寒食节，频梦故乡春。

草绿唯供恨，花红只笑人。南辕定何日，无地不风尘。
宋君挽词
方岳（宋代）

持家不废夜窗书，未了功名志竟违。
是处青山曾对饮，祗今白竟为谁挥。
杨花乱落春无极，燕子重来人已非。
手斸苍烟营葬地，可堪晴树转斜晖。
句
楼郁（宋代）

五经高阁倚云开。
古断肠曲三十首 其六
周端臣（宋代）

梦破巫山生色屏，锦囊情薄歇馀馨。关河春晚无消息，肠断楼前杨柳青。
逸人居
周密（宋代）

避俗入山居，孤云意自如。养丹文武火，插架古今书。

岁酿常千石，朝飧止一蔬。畏人知住所，草径不曾锄。
颂古四十五首
释慧远（宋代）

短帽轻衫宫样窄，舞遍胡笳十八拍，
曲罢酒阑犹未归，归来月色和云白。
饯杨世章
陈深（宋代）

阿章年少懋才猷，柏府当年与赞筹。高卧久无求仕想，闲曹聊作读书谋。

风烟坐度吴江晚，山水重探禹穴幽。正喜相逢又相别，飞花不分洒离愁。
秋怀十首以竹药闭深院琴樽开小轩为韵
陆游（宋代）

小人方盛时，瓦砾视黄金；及其大势去，或不遗一簪。
郿坞今尚存，遗戒岂不深。
所以栗里翁，惟蓄一素琴。
会亭山歌为安成周孝廉赋
刘崧（元代）

吾闻会亭之山高插天，上有千章森郁之乔林，下有百顷云雾之芝田。

伊谁筑室青山前，云是周氏有子孝且贤。十年乱定还乡土，奉母安居仍守墓。

池鱼供馔冬笋白，把酒升堂更欢舞。时登半山亭，却望山上坟。

手攀坟树抚驯鹿，泪洒深谷不断之飞云。我愿种桃绕其室，瑶池花开照云日，此母应能食其实。

由来和气兆物先，水生连理山出泉。会亭有石良可镌，母慈子孝俱千年。
荐福寺送元伟
耿湋（唐代）

送客攀花后，寻僧坐竹时。明朝莫回望，青草马行迟。
鄜州张路钤处见东坡所书渔父四首感叹之余因
晁说之（宋代）

庾郎几尺大腰围，江北江南有好诗。
今日王孙浑得似，仍知渔父醉醒时。
为我高歌掩明镜，上方凉簟鬼神悲。
我曹早有江湖兴，风雨轻鸥细细随。
君朝明光我圁洛，愁肠只有醉为期。
海外骑鲸消息断，无穷飞絮解相思。
孤舟本要载西子，欲付此声知有谁。
安西将军元好事，纸背题来十袭之。
司马文正公
岳珂（宋代）

道本于身，真积乃全。贯以一诚，虽人实天。元祐之初，帝赉良弼。

匪康其躬，为民而出。龙起于洛，云兴于嵩。有泽其膏，四海之丰。

方其未骧，一念下土。九关虽扃，编此守虎。及其既用，草偃维风。

群贤鳞差，滃然而从。天以诚开，民以诚格。混融流通，何索何获。

有崇南山，太平之基。岩岩具瞻，维公宜之。平生不欺，涵泳浃洽。

心画之作，为天下法。取人以直，持己以谦。岂徒幅笺，二德之兼。

荣光属天，公书在椟。有德有言，温其如玉。
风入松
高观国（宋代）

卷帘日日恨春阴。寒食新晴。马蹄只向南山去，长桥爱、花柳多情。红外风娇日暖，翠边水秀山明。

杜郎歌酒过平生。到处蓬瀛。醉魂不入重城晚，秾欢寄、桃叶桃根。绣被嫩寒清晓，莺声唤醒春酲。
偈颂一百六十九首 其一二二
释智朋（宋代）

大方无外，大圆无内。是凡是圣，同此安居。淈淈𣸩𣸩，瞒瞒盰盰，富不足而乐有馀，是马何曾唤作驴。
贺新郎·飞尽桃花片
葛长庚（宋代）

飞尽桃花片。倚东风、高吟大啸，开怀消遣。芍药牡丹开未遍。不道韶华如电。无心向、小庭幽院。秉烛夜游虽不倦，奈一番、风雨花容变。春去也，无人见。何处莺莺啼不断。探後园、红稀翠减，青稠绿满。蝶在花间犹死恋。早有行人摇扇。故自要、与春为饯。笑指白云归去好，对夕阳、泻酒凭谁荐。柳深处，有双燕。
漫书呈几复三首
黄庭坚（宋代）

古人踽踽已先登，後学萧萧不再兴。
顾我尪羸君勉强，百年漂忽甚风灯。
雪明鳷鹊夜慢
万俟咏（宋代）

望五云多处春深，开阆苑、别就蓬岛。正梅雪韵清，桂月光皎。凤帐龙帘萦嫩风，御座深、翠金问绕。半天中、香泛千花，灯挂百宝。
圣时观风重腊，有箫鼓沸空，锦绣匝道。竞呼卢、气贯调欢笑。暗里金钱掷下，来待燕、歌太平睿藻。愿年年此际，迎春不老。
次韵谢察院田寺丞倡酬之作
喻良能（宋代）

两翁辞采偶同时，春草还应梦谢池。
出月穿天端有意，掀雷抉谢岂无期。
推门不作孤吟苦，击钵犹嫌得句迟。
顾我无才难入社，焚香时许诵清诗。
金山十咏呈坦叔 其八 吞海亭
周孚（宋代）

谁云沧溟深，一吸了无在。试问何样人，身如椰子大。
挽李中甫使君
孙应时（宋代）

少日论心密，中年会面艰，
相逢愈青眼，太息各苍颜。
离合穷通里，悲欢梦寐间。
蒙园岁寒约，秋草泣空山。
莫饮酒
梅尧臣（宋代）

莫饮酒，酒岂雠，
颜回不饮不白头。千锺称帝尧，
百觚号圣丘。定国数石无滞留，
康成三百杯未休。阮籍作诗语更遒，
圣贤在前谁与谋。喉乾舌强须润柔，
照见文字胜膏油。
初春过张子言
吴子孝（明代）

青鸾峙海峤，寂寞子云居。
大隐非人外，微言乃道初。
兰薰朱阁小，花气玉琴虚。
白石饥堪饭，逢君意不疏。
程舜敷春暮同江宴会遇雨
罗洪先（明代）

仙舄飞腾惊故人，华筵庆洽敞名津。楚天云雨巫山梦，江草佩环湘浦春。

萍梗故依芳席合，鸟声巧逐和歌新。谁知别去钟期调，今日重闻流水滨。
白湖泥
孔武仲（宋代）

昔浮洞庭浪，今踏白湖泥。
水陆虽异趣，客程皆嶮巇。
浮身无根株，转徙长路岐。
尝闻昔人言，欲以瓦为衣。
风雨辄不出，华堂安所栖。
我今南复北，扰扰亦奚为。
行役众所同，浩歌聊自怡。
留别
唐彦谦（唐代）

丹湖湖上送行舟，白雁啼残芦叶秋。

采石江头旧时路，题诗还忆水边楼。
送简贺州五首 其三
舒邦佐（宋代）

曩时盐令更，官贫如负债。而今旧法复，私贩夺公卖。

且莫作是想，亟欲目前快。有钱藏之民，毕竟根本在。
点绛唇（嘉香海棠）
王十朋（宋代）

丝蕊垂垂，嫣然一笑新妆就。锦亭前后。燕子来时候。

谁恨无香，试把花枝嗅。风微透。细熏锦袖。不止嘉州有。
杂咏三首
宋祁（宋代）

有客款我庐，念我衰暮齿。
自言上真书，有药名不死。
黄金乃能上，白发安足治。
谓我刀圭馀，已足度年纪。
驱还扶桑面，黄昏付蒙汜。
主人诡谢客，吾生本尘滓。
少来诵诗书，不识怪神理。
惊闻河汉言，浩然弗知涘。
今也病未能，异日从吾子。
山中偶作五首 其三
释守卓（宋代）

坐石吊孤影，看云笑此身。蒲团无限意，分付与何人。
用清秋鹤发翁韵赋小书招洁堂
马廷鸾（宋代）

庭草无言绿，林花取意红。
因之酌茅柴，招唤西邻翁。
题车盘图
许及之（宋代）

牛磨人俱转，车旋水即流。争如霖雨足，所至息人牛。
答惠海首座五首海乃圆照禅师小师 其四
饶节（宋代）

瓶钵随缘访古今，皎如玉树倚寒林。投机不碍多玄辩，寄宿何寒有执心。

禅板蒲团人已静，博山沈水观方深。从来大器宜成晚，王国公卿多赏音。
秋景 远客坐长夜
刘辰翁（宋代）

身是秋风客，游梁更赋梁。此时家在远，独坐夜偏长。

岁月黑貂晚，江湖白雁霜。乌皮人兀兀，蟾影海茫茫。

扣角馀三叹，闻鸡悄四荒。炉烟秋伏枕，谁念待班行。
西江月 夜泛赤壁
杨度（清代）

目对一江风月，心怀万古英雄。风流如在亦如空。

前后浪头相风。

阅世谁如朗月，成功只有东风。江山人物古今同。

尽入扁舟一梦。
方寺丞{左舟右定}子初成
刘克庄（宋代）

船成莫厌野人过，久欲从公具钓蓑。
积雨晴来湖面阔，残花落尽树阴多。
新营小店皆依柳，旧有危亭尚隔荷。
所恨前峰含暝色，不然和月宿烟波。
赠钱起
杨员外（唐代）

黄卷读来今已老，白头受屈不曾言。
锦树行（因篇内有锦树二字摘以为题非正赋锦树也）
杜甫（唐代）

今日苦短昨日休，岁云暮矣增离忧。霜凋碧树待锦树。

万壑东离无停留。荒戍之城石色古，东郭老人住青丘。

飞书白帝营斗粟，琴瑟几杖柴门幽。青草萋萋尽枯死，

天马跂足随牦牛。自古圣贤多薄命，奸雄恶少皆封侯。

故国三年一消息。终南渭水寒悠悠。五陵豪贵反颠倒，

乡里小儿狐白裘。生男堕地要膂力，一生富贵倾邦国。

莫愁父母少黄金，天下风尘儿亦得。
颂证道歌·证道歌
释印肃（宋代）

是则龙女顿成佛，一颗明珠非外物。
南方无垢息光□，亲见灵山分皂白。
至衡阳谒陈提举国录君举 其一
曾丰（宋代）

迩年前辈又凄凉，吾教他无敢主张。饮食起居归道德，笑嬉怒骂出文章。

南轩间气初归岳，北客道风半落湘。收拾发挥天所属，公馀不可以它妨。
偈颂十九首
释绍昙（宋代）

绿萝深处卧云烟，独战蛮征事悄然。
临老无端重出丑，借婆裙子拜婆年。
铜鼓
方信孺（宋代）

石鼓嵯峨尚有文，旧题铜鼓更无人。
定钗寂寞蛮花老，空和楚歌迎送神。
相思
何应龙（宋代）

二月春风杨柳青，闻郎系马到长亭。
相思情味如中酒，折尽梨花嗅不醒。
灵岩七咏
张雍（宋代）

昔闻海岸落伽山，今日灵岩得谛观。莫问前身后身事，会须明眼一盘看。
和颜长官百咏·农桑
朱继芳（宋代）

编茅为屋荻为帘，老小团栾苦乐兼。
乐岁输丁犹未了，饥年家口更堪添。
晨鸡高树鸣
张正见（南北朝）

晨鸡振翮鸣，出迥擅奇声。蜀郡随金马，天津应玉衡。

摧冠验远随，系火出连营。争栖斜揭暮，解翼横飞度。

试饮淮南药，翻上仙都树。枝低且候潮，叶浅还承露。

承露触严霜，叶浅伺朝阳。猜群怯宝剑，勇战出花场。

当损黄金距，谁论白玉珰。长鸣逢晋帝，恃气遇周王。

流名说鲁国，分影入陈仓。不复愁苻朗，犹能感孟尝。
送
刘克庄（宋代）

少日鱼同队，中年雁失群。宁师楚胜舍，不羡洛机云。

春梦谢池草，冰衔汉閤人。向来麾节处，尽说小冯君。
题曹舍人文龙墨竹扇禾兴同知李原缺，据清抄
方回（元代）

文湖州笔欠坡诗，便面潇潇雨一枝。
暑汗轻摇骨□□，□间谁识庾元规。
和苏著作麻姑十咏·玳瑁石
李覯（宋代）

前有县大夫，取此石为器。
嚣然夸谓予，材与工俱美。
如何尔乡夸，器用曾莫备。
无乃居荒陬，俗鄙不喜事。
答云此石坚，攻磨动时岁。
官用钱出民，民用钱出已。
出民官不知，喜事诚可贵。
出已乃伤财，谁能不惜费。
大夫闻此言，如有所忿戾。
今君倡是诗，敢以报嘉惠。
寄人三首 其一
吕本中（宋代）

世久无高识，斯人我独知。子行吾羡子，虽病敢忘诗。
句
林泉生（宋代）

桃花公门者，将芜胡不归。
偈
释智月（宋代）

祝圣绍，续祖灯，
只如祖灯作么生。续不见古者道，
六街钟鼓响咚咚，即处铺金世界中。
游云湖过香山偶成二首
舒坦（宋代）

尘境回头隔圣凡，参差叠嶂巧如鑱。
归云堕碧粘僧屐，落叶飘红上客衫。
果熟遥看猿渡涧，风号定想虎离岩。
长天自有无穷景，未信西冈日半衔。
二月十一日倪倅敦复小园留饮
郭祥正（宋代）

残梅零落同寒灰，屏翳忍驱斜雨来。濛濛点滴夜连晓，园馆寂雨生青苔。

墨云四卷山露碧，日毂照耀天衢开。妖桃映竹烟酩酊，细柳拂水风徘徊。

倪公要我共行赏，小亭草草排樽罍。盈筐菊芽青玉软，满盘鲚缕红丝堆。

兴来一笑且为乐，春光半被莺啼催。百年已往五十八，借问馀生真可咍。

平原豪客散烟雾，东山舞妓埋蒿莱。眼前不肯饮五斗，身后安能倾一杯。
泗州登马子山观漕亭
蔡襄（宋代）

庙社奠东都，恃德非恃险。
聚兵三十万，待哺无容歉。
西有砥柱峻，菽麦不逾陕。
齐鲁粮食囏，灞水不潋滟。
唯余汴渠利，直贯长淮隒。
岁输六百万，江湖极收敛。
挽送入太仓，因陈失盖弇。
将漕苟不登，汝职兹为忝。
或谓取太多，六路有丰俭。
其间一不熟，饥殍谁能掩。
一旦俾之粟。是人意常慊。
区处失其宜，斯言反为玷。
尝欲请增减，革孚亦须渐。
连营今饭稻，香美若菱芡。
因循未易论，官曹畏书检。
虚亭一临眺，比比危墙飐。
来从数千里，岁时空苒苒。
雨余山气兆，黛色浅深染。
夜昏渔火出，倏忽电光闪。
须臾月色空，水面铺寒簟。
相逢喜疲旧，城柝屡移点。
因语发长谣，谁能刊琬琰。
府判社日招饮蒋园座中索赋诗三绝句 其二
徐鹿卿（宋代）

城西好事主人家，走送天香国色花。岭阯三年才见此，便应奴婢命山茶。
送王内敬重戍辽海
刘绩（明代）

别泪不可忍，杯行到手空。
风尘重作客，寒暑易成翁。
曙色连关树，秋声起塞鸿。
天涯见亲友，还与故园同。
女冠子·霞帔云发
温庭筠（唐代）

霞帔云发，钿镜仙容似雪，画愁眉。遮语回轻扇，含羞下绣帷。
玉楼相望久，花洞恨来迟。早晚乘鸾去，莫相遗。
三高祠
王图炳（清代）

樯乌语天风，吹过松陵路。松陵何所见，落霞与孤鹜。

湖峰七十何，鬟鬓出烟雾。此地可浮家，便欲牵船住。

昔贤非无谓，先我办钓具。一感莼鲈秋，再感杞菊赋。

步兵困冷曹，州辟失欢趣。归去固其宜，丘壑履我素。

煌煌范大夫，定霸辄自许。时非季鹰时，遇异鲁望遇。

如何百战雄，翻作五湖慕。英雄踪迹奇，处女幻脱兔。

至今怀高义，层霄不可溯。张陆幸成名，譬彼蝇骥附。

我来拜荒祠，日落垂虹渡。不独荐溪蘋，思把黄金铸。
晚秋同何秀才溪上
伍乔（五代）

闲步秋光思杳然，荷藜因共过林烟。
期收野药寻幽路，欲采溪菱上小船。
云吐晚阴藏霁岫，柳含馀霭咽残蝉。
倒尊尽日忘归处，山磬数声敲暝天。
五月八日锦衣莫玉泉寿日召饮 其二
区越（明代）

往岁长安近卜居，还乡作伴亦瞿儒。肩头撇下千钧担，日下催归几束书。

雨后江山添绣画，潮回舟楫送虾鱼。买邻莫是无千百，试上高楼望小车。
余性爱琴某山人有旧藏古琴四其最佳者为赵松雪故物许自南中携赠诗以速之
毕沅（清代）

古音不作古器亡，宝琴百衲无辉光。江关老屋风雨夕，七条瘦玉沦微茫。

山人家住横云麓，一生消尽清闲福。明徽妙手发奇声，成连海上传仙曲。

别鹤离鹍调不闻，雪弦寂寂网轻尘。前年挟策走京洛，相逢一一为吾陈。

云是家藏琴有四，一有有元至正年间识。蛟唇蛇腹凤皇丝，背篆犹衔松雪字。

中抱泠泠太古心，王孙秀邸寄愁深。凭添南渡沧桑感，弹彻西台恸哭音。

琴是人非岁复月，浮云柳絮飘空阔。缣素流传半劫灰，五百年来剩此物。

予爱琴德通琴声，点点寒星纤指横。若将焦尾遥相赠，便是中郎无限情。

玉轸孤桐分一片，柳家双锁人难见。梅花淡月隔江南，莫负秋堂红石荐。
州宅十二咏 平政堂
王十朋（宋代）

恺悌周君子，循良汉守臣。如今坐堂上，端是政平人。